KOMISIJOS ATASKAITA EUROPOS PARLAMENTUI IR TARYBAI apie pažangą, pasiektą įgyvendinant EFRAG reformą vadovaujantis P. Maystadto ataskaitoje pateiktomis rekomendacijomis /* COM/2014/0396 final */





KOMISIJOS ATASKAITA EUROPOS PARLAMENTUI IR TARYBAI apie pažangą, pasiektą įgyvendinant EFRAG reformą vadovaujantis P. Maystadto ataskaitoje pateiktomis rekomendacijomis 1. Ataskaitos tikslas ir mastas Europos Parlamento ir Tarybos reglamentas, kuriuo Sąjungos tam tikros finansinės atskaitomybės ir audito sričių veiklos paramos programa pratęsiama 2014 m. sausio 1 d. – 2020 m. gruodžio 31 d. laikotarpiui[1], įsigaliojo 2014 m. balandžio 9 d., po jo paskelbimo Europos Sąjungos oficialiajame leidinyje[2]. Bendras Sąjungos programos tikslas – gerinti efektyvaus vidaus rinkos veikimo sąlygas remiant skaidrų ir nepriklausomą tarptautinių finansinės atskaitomybės ir audito standartų rengimą. Reglamento 3 straipsnyje nustatyta, kad finansinės atskaitomybės srityje paramos gavėjai pagal programą yra: — Europos finansinės atskaitomybės patariamoji grupė (EFRAG) ir — Tarptautinių apskaitos standartų komiteto fondas (TASKF), kurio teises perėmė IFRS fondas. Audito srityje paramos gavėjas yra: — Viešojo intereso priežiūros taryba (PIOB). Pagal reglamento 9 straipsnio 1 dalį ne vėliau kaip 2014 m. kovo 31 d. Komisija pateikia Europos Parlamentui ir Tarybai pirmą ataskaitą dėl būtinų EFRAG valdymo reformų apskaitos ir finansinės informacijos srityje, atsižvelgdama, be kita ko, į specialiojo patarėjo pranešime nustatytų rekomendacijų įgyvendinimą ir veiksmus, kurių EFRAG jau ėmėsi siekdama įgyvendinti tas reformas. Ši ataskaita apima tik EFRAG reformos įgyvendinimą vadovaujantis Philippe'o Maystadto[3] ataskaita, kurioje pateikiamos rekomendacijos dėl tokios reformos ir kuri buvo aptarta 2013 m. lapkričio 15 d. vykusiame Ekonomikos ir finansų reikalų tarybos posėdyje. 2. Pagrindiniai faktai Pagrindinis apskaitos tikslas – suteikiant tinkamos finansinės informacijos padėti suinteresuotosioms šalims priimti geresnius verslo sprendimus. Tiksli ir laiku pateikta finansinė informacija itin svarbi priimant pagrįstus sprendimus dėl investavimo ir vadovaujant verslo organizacijoms, be to, ji leidžia verslo savininkams išmatuoti savo veiklos efektyvumą. Kadangi kapitalo rinkos yra pasaulinės, labai svarbu pasaulio mastu suderinti finansinės atskaitomybės ir audito standartus, kad būtų užtikrintas skaidrumas, palyginamumas, sklandus kapitalo rinkų veikimas ir įgyvendinta integruota ES finansinių paslaugų rinka. Apskritai manoma, kad ES apskaitos direktyvomis neužtikrintas pakankamai aukštas suderinimo lygis į biržos sąrašus įtrauktų ES bendrovių finansinės atskaitomybės srityje. Todėl, užuot nustačiusi savus regioninius finansinės atskaitomybės standartus, ES nusprendė priimti tarptautinius apskaitos standartus. Europos Sąjunga jau seniai remia sumanymą sudaryti vieną pasaulinių apskaitos standartų rinkinį. Didysis dvidešimtukas taip pat jau kelis kartus ragino parengti pasaulinius apskaitos standartus ir užtikrinti konvergenciją[4]. Sąjunga lydere šiame procese tapo 2002 m., kai priėmė tarptautinius apskaitos standartus (TFAS)[5], kuriuos parengė Tarptautinių apskaitos standartų valdyba (TASV), kad į biržos sąrašus įtrauktos ES bendrovės jais remtųsi rengdamos konsoliduotas finansines ataskaitas. Pagal TAS reglamentą[6] TFAS Europos Sąjungoje taikomi nuo 2005 m. Komisija reguliariai priima naujus standartus, taikydama reguliavimo komitologijos procedūrą su tikrinimu. Pasaulinei ekonomikai reikia suderinti įvairių jurisdikcijų standartus ir, vykdant skaidrų ir demokratinę atskaitomybę užtikrinantį procesą, parengti tarptautinius standartus. Atsižvelgiant į apskaitos standartų svarbą finansų rinkoms, Sąjungos vaidmuo rengiant tarptautinius standartus itin svarbus. Siekiant užtikrinti, kad būtų paisoma Sąjungos interesų ir kad pasauliniai standartai būtų aukštos kokybės bei suderinami su ES teise, itin svarbu, kad būtų tinkamai atsižvelgiama į Sąjungos interesus. Šiuo metu vis daugiau šalių pereina prie TFAS, todėl Europos santykinė svarba rengiant tarptautinius standartus mažėja. EFRAG[7] – privati įstaiga, teikianti techninius patarimus Europos Komisijai apskaitos klausimais. Vykstant Tarptautinių apskaitos standartų valdybos (TASV) standartų rengimo procesui, parengiamuoju etapu ji ėmėsi teikti techninius ir patikimus duomenis. 2013 m. kovo mėn. Komisijos narys M. Barnieris paskyrė P. Maystadtą specialiuoju patarėju ir suteikė įgaliojimus išnagrinėti būdus, kaip sustiprinti ES indėlį rengiant Tarptautinius finansinės apskaitos standartus (TFAS) ir pagerinti procese dalyvaujančių Europos įstaigų valdymą. Prieš parengdamas galutinę ataskaitą, P. Maystadtas surengė ne vieną pokalbį ir konsultaciją. Ataskaitoje, kaip stiprinti Europos Sąjungos įtaką rengiant tarptautinius apskaitos standartus, nustatytos trys galimybės: transformuoti EFRAG, perduoti EFRAG pareigas Europos vertybinių popierių ir rinkų institucijai (ESMA) arba pakeisti EFRAG ES agentūra. P. Maystadto ataskaitoje rekomenduota restruktūrizuoti EFRAG. 3. Efrag reformų aplinkybės ir apžvalga 3.1. Dabartinis EFRAG statusas Europos finansinės atskaitomybės patariamoji grupė (EFRAG) – ne pelno tarptautinė teisės asociacija (IVZW/AISBL), kurią 2001 m. Briuselyje pagal Belgijos įstatymus įsteigė pagrindinės Europos profesinės asociacijos, veikiančios finansinės atskaitomybės srityje. EFRAG narėmis šiuo metu yra: BUSINESSEUROPE (Europos verslo federacijos), FEE (Europos apskaitininkų federacija), Insurance Europe (Europos draudimo organizacija), EBF (Europos bankininkystės federacija), ESBG (Europos taupomųjų bankų grupė), EACB (Europos kooperatinių bankų asociacija) ir EFAA (Europos apskaitininkų ir auditorių federacija). Ji taip pat bendradarbiauja su ES valstybių narių nacionalinius apskaitos standartus rengiančiomis institucijomis. Šiuo metu EFRAG darbą atlieka nepriklausoma techninių ekspertų grupė (TEG), kuriai padeda vartotojų grupė ir įvairios darbo ir patariamosios grupės. Iniciatyvinio darbo ankstyvąjį etapą koordinuoja planavimo ir išteklių komitetas, kuriame svarbų vaidmenį atlieka pagrindinės Europos nacionalinius apskaitos standartus rengiančios institucijos. EFRAG veiklą prižiūri nepriklausoma stebėtojų taryba. Jos pagrindinės pareigos – atrinkti techninių ekspertų grupės bei planavimo ir išteklių komiteto narius ir prižiūrėti jų darbą; stebėti bendradarbiavimą su nacionalinius standartus rengiančiomis institucijomis ir užtikrinti tinkamą EFRAG finansavimą. Dabartinę EFRAG stebėtojų tarybą sudaro vyresnieji specialistai ir vadovai, kurie domisi pasauline finansinės atskaitomybės raida ir užtikrina tinkamą įvairių profesijos sričių (įskaitant naudotojus, rengėjus ir apskaitininkus) balansą ir geografinį pasiskirstymą. Stebėtojų taryboje taip pat yra trys viešosios politikos atstovai, o Europos Komisija ir Europos vertybinių popierių ir rinkų institucija posėdžiuose atlieka stebėtojų vaidmenį. Stebėtojų tarybą skiria EFRAG generalinė asamblėja. 3.2. Pagrindiniai P. Maystadto rekomenduotos EFRAG reformos aspektai Rekomenduota EFRAG transformuoti paskiriant aukšto lygio tarybą[8], kuri sustiprintų organizaciją, kad ši galėtų pasiekti tris nustatytus tikslus: EFRAG pozicijoms suteikti institucinio teisėtumo, greta teisėtumo, kurį suteikia jos tinkamas procesas; turėti įvairių papildomų įgūdžių savo pozicijoms formuluoti, taip pat į organizavimą visapusiškiau įtraukti nacionalinius standartus rengiančias institucijas ir sudaryti sąlygas joms dalyvauti visuose sprendimų priėmimo etapuose. Svarbiausi P. Maystadto ataskaitos rekomendacijų dėl EFRAG reformos aspektai EFRAG kompetencijos patikslinimas P. Maystadto ataskaitoje nurodyta, kad EFRAG kompetencija turėtų būti susijusi su TFAS taikymu ir į jos kompetencijos sritį neturėtų pakliūti į biržos sąrašus neįtrauktos bendrovės, ypač MVĮ, kurios netaiko TFAS. EFRAG finansavimas Kalbant apie EFRAG finansavimą, P. Maystadto ataskaitoje iš esmės siūloma įvertinti teisinę galimybę sukurti privalomų įnašų ar mokesčių, kuriuos mokėtų į biržos sąrašus įtrauktos bendrovės, kurios taiko TFAS, sistemą. Kol nėra tokią mokesčių sistemą nustatančių teisės aktų, ataskaitoje rekomenduojama, kad valstybės narės sukurtų nacionalinį finansavimo mechanizmą (jei jos to dar nėra padariusios). EFRAG struktūra Generalinė asamblėja Ataskaitoje rekomenduojama praplėsti dabartinės teisinės formos EFRAG (tarptautinės ne pelno organizacijos – AISBL) generalinę asamblėją ir įtraukti nacionalinį finansavimą teikiančias įstaigas ir kitas privačias ir (arba) viešąsias organizacijas, kurios prisideda finansiškai arba natūra. Generalinė asamblėja vykdys sprendimus priimančios tarybos priežiūrą, įskaitant tarybos narių skyrimą. Stebėtojų taryba P. Maystadto ataskaitoje teigiama, kad dabartinę stebėtojų tarybą reikėtų pakeisti aukšto lygio taryba, kuri tvirtintų TAST skirtas pastabas ir Komisijai skirtas tvirtinimo nuomones, parengtas remiantis techninės grupės darbu. Naująją tarybą sudarytų trims ramsčiams priklausantys nariai ir juos paskirtų generalinė asamblėja: - Europos viešosios institucijos (4 nariai, kuriuos atitinkamai pasiūlytų ESMA, EBI, EIOPA ir ECB); - suinteresuotosios šalys (5 nariai: pramonės ir prekybos bendrovės, finansų įstaigos, profesionalūs apskaitininkai ir naudotojai); - nacionalinius standartus rengiančios institucijos (7 nariai, aiškiai susitarus, kad visada bus atstovaujama keturių didžiausių valstybių narių nacionalinius standartus rengiančioms institucijoms). P. Maystadto ataskaitoje rekomenduojama, kad taryba turėtų ir pirmininką, kurį pasiūlytų Komisija ir kurio kandidatūrai pritartų Taryba ir Parlamentas. Be to, Komisija paskirtų vieną stebėtoją, kuris turėtų teisę pasisakyti taryboje. Taryba sprendimus priimtų konsensuso būdu. Vadovaujantis P. Maystadto ataskaita, būsimi tarybos nariai turėtų gerai išmanyti finansinę atskaitomybę ir jos reikšmę, ypač ekonomikos augimui ir finansiniam stabilumui. Šiuo tikslu ataskaitoje rekomenduojama sukurti ex ante kriterijus, kuriais institucijos, organizacijos ir nacionalinius standartus rengiančios organizacijos galėtų remtis siūlydamos kandidatus. Galiausiai, ataskaitoje rekomenduojama atskirti tarybos pirmininko, kuris būtų EFRAG atstovas spaudai, vaidmenį nuo vykdomojo direktoriaus, atsakingo už organizacijos kasdienį valdymą, įskaitant pirmininkavimą TEG, vaidmens. Techninių ekspertų grupė (TEG) Rekomenduota, kad ateityje TEG būtų tarybos patarėja, o ne turėtų visus įgaliojimus nuspręsti dėl EFRAG pozicijų. Atnaujinta TEG rengtų projektus ir teiktų juos tvirtinti tarybai. Taryba TEG teiktų instrukcijas ir grįžtamąją informaciją. TEG ir toliau sudarytų praktikuojantys ekspertai iš įvairių šalių ir turintys įvairios profesinės patirties. TEG narius skaidriai skirtų taryba. TEG ir toliau padėtų esami EFRAG darbuotojai. Poveikio vertinimai Vadovaujantis P. Maystadto ataskaita, EFRAG raginama dėti pastangas ir bendradarbiaujant su nacionalinius standartus rengiančiomis institucijomis parengti naudotojų ir Europos teisės aktų leidėjų poreikius atitinkančius poveikio vertinimus. Šiuose poveikio vertinimuose analizuojamas standarto poveikis, tikrinama, ar standartas pagerina finansinės informacijos kokybę, ir analizuojamos kitos, nei TAST svarstytos, galimybės. Be to, EFRAG ir kitos atitinkamos Europos įstaigos taip pat raginamos geriau koordinuoti savo veiksmus, kai atliekami „eksploataciniai bandymai“. Standartus rengiančių institucijų konsultacinis forumas Ataskaitoje rekomenduojama ir toliau EFRAG ir visų nacionalinius standartus rengiančių institucijų (įskaitant Norvegiją ir Šveicariją) posėdžius rengti kas ketvirtį. Jie svarbūs siekiant Europos nacionalinius standartus rengiančių institucijų, ypač mažesnių valstybių narių, bendradarbiavimo. Be to, dabar dalyviams iš Europos jie yra pasirengimo TAST Apskaitos standartų patariamajam forumui posėdžiai. P. Maystadto ataskaitoje pateiktos rekomendacijos sulaukė didelio palaikymo 2013 m. lapkričio 15 d. vykusiame Ekonomikos ir finansų reikalų tarybos posėdyje. Komisija mano, kad tuo remiantis reikia įgyvendinti EFRAG reformas. 3.3. Europos Centrinio Banko ir Europos priežiūros institucijų pozicija dėl naujos EFRAG struktūros 2014 m. sausio 20 d. bendrame rašte Komisijai visos trys Europos priežiūros institucijos: Europos vertybinių popierių ir rinkų institucija (ESMA), Europos bankininkystės institucija (EBI) ir Europos draudimo ir profesinių pensijų institucija (EIOPA) – išreiškė susirūpinimą dėl planuojamos EFRAG reformos. Europos priežiūros institucijos pabrėžė savo dalyvavimo patvirtinimo procese svarbą, tačiau nurodė, kad įstaiga, kuriai bus patikėtos tokios pareigos, turėtų atsižvelgti į visuomenės interesą, todėl sprendimų priėmimo procese svarbiausias vaidmuo turėtų atitekti valdžios institucijoms. Europos priežiūros institucijos informavo Komisiją, kad tuo atveju, jei nebus pakeista mišri valdymo struktūra ir siūlomas balsavimo modelis, jos prašytų stebėtojų statuso, o ne visapusiškai dalyvautų naujosios EFRAG stebėtojų tarybos veikloje. 2014 m. sausio 24 d. rašte Europos Centrinis Bankas išreiškė panašią nuomonę. Komisija atsižvelgė į visų trijų Europos priežiūros institucijų ir Europos Centrinio Banko išsakytą susirūpinimą ir mano, kad šios organizacijos turėtų atlikti svarbų vaidmenį EFRAG ir dalyvauti taryboje bent stebėtojų teisėmis. 3.4. Specialieji įgaliojimai P. Maystadtui stebėti įgyvendinimo procesą 2014 m. vasario 4 d. Komisijos narys M. Barnieris sutiko su P. Maystadtu, kad jo, kaip specialiojo patarėjo, įgaliojimai turėtų būtų pratęsti, kad jis galėtų prižiūrėti, kaip įgyvendinama EFRAG reforma. Pripažinta, kad norint išsamiai ir laiku įgyvendinti šias reformas, reikalingi procese dalyvaujančių viešųjų ir privačių organizacijų suderinti veiksmai. Kadangi P. Maystadtas prižiūrėjo ir stengėsi palengvinti visą procesą dalyvaudamas svarbiuose susitikimuose su suinteresuotosiomis šalimis ir teikdamas strateginius patarimus esminiais klausimais, jis gali užtikrinti EFRAG reformos įgyvendinimą. 4. Reformų įgyvendinimo pažanga 4.1. Pasiekta pažanga Kalbant apie kompetencijos patikslinimą ir su tuo susijusį faktą, kad didžiausią dėmesį EFRAG turi skirti TFAS, Komisija teigia, kad į tai jau atsižvelgta 2014 m. EFRAG metinės veiklos programos projekte. Komisija į tai atsižvelgs ir būsimame 2014 ir vėlesnių metų dotacijos susitarime su EFRAG ir užtikrins, kad faktinė EFRAG veiklos aprėptis atitiktų tą kompetencijos sritį. Kalbant apie EFRAG finansavimą, visų pirma, apie galimybę sukurti privalomų mokesčių, kuriuos mokėtų į biržos sąrašus įtrauktos bendrovės, sistemą, Komisija daugiausia pastangų skyrė tam, kad būtų įgyvendintos tos reformos dalys, kurias galima įgyvendinti trumpuoju laikotarpiu. Taip pat jokių oficialių veiksmų nesiimta siekiant skatinti valstybes nares, dar neturinčias nacionalinio finansavimo mechanizmo[9], jį sukurti. Remiantis ataskaita, rekomendacijų, susijusių su EFRAG struktūra, poveikio vertinimų vykdymu ir standartus rengiančių institucijų konsultacinio forumo posėdžių organizavimu, laikymasis – EFRAG pareiga. EFRAG generalinė asamblėja, kurią sudaro septynios EFRAG organizacijos narės, turėjo patvirtinti EFRAG įstatų ir vidaus taisyklių pakeitimus, kuriais atsižvelgiama į šias rekomendacijas. Ji taip pat turėjo patvirtinti EFRAG narių skaičiaus padidinimą, kad jais galėtų tapti nacionalinį finansavimą teikiančios įstaigos ir Europos organizacijos, kurios dar nėra EFRAG narės. EFRAG stebėtojų taryba nuo 2013 m. lapkričio 20 d. posėdžio ėmėsi reikiamų priemonių, kad parengtų EFRAG įstatų pakeitimus ir pateiktų juos generalinei asamblėjai svarstyti ir priimti. EFRAG organizacijos narės išreiškė paramą EFRAG reformai, vykdomai pagal 2013 m. lapkričio mėn. galutinėje P. Maystadto ataskaitoje pateiktas rekomendacijas. 2014 m. sausio mėn. EFRAG stebėtojų taryboje sukūrus darbo grupę, atsakingą už reformos įgyvendinimą, padaryta didelė pažanga. Posėdžiuose dalyvavo esamos organizacijos narės, galimi nauji nariai bei nacionalinius standartus rengiančios institucijos (ir (arba) nacionalinį finansavimą teikiančios įstaigos). Todėl 2014 m. kovo 24 d. stebėtojų taryba patvirtino visus pakeistus įstatus ir vidaus taisykles, kurie bus pateikti dabartinės sudėties generalinei asamblėjai atsižvelgus į EFRAG organizacijų narių ir nacionalinius standartus rengiančių organizacijų (ir (arba) nacionalinį finansavimą teikiančių įstaigų) pateiktas pastabas. Pakeistus įstatus ir vidaus taisykles EFRAG generalinė asamblėja galiausiai patvirtino 2014 m. birželio 16 d. Remiantis P. Maystadto rekomendacijomis, svarbiausi įstatų ir vidaus taisyklių pakeitimai susiję su šiais aspektais: - generalinės asamblėjos narių skaičiaus padidinimu, kad būtų įtrauktos nacionalinį finansavimą teikiančios įstaigos ir kitos privačios arba viešosios organizacijos; - narystės generalinėje asamblėjoje kriterijais, įsipareigojimais ir teisėmis; - generalinės asamblėjos narių finansiniais įsipareigojimais ne trumpesniam negu dvejų metų laikotarpiui; - balsavimo generalinėje asamblėjoje teisėmis, remiantis nuostata, kad nė viena organizacija negalėtų blokuoti EFRAG veiklos; - generalinės asamblėjos užduotimis; - komiteto, konsultuosiančio tam tikrais kandidatų siūlymo ir atrankos proceso aspektais, paskyrimu; - tarybos profiliu ir kriterijais; - tarybos pirmininko vaidmeniu; - tarybos pareigomis; - tarybos atsarginėmis procedūromis, taikomomis tais atvejais, kai konsensuso pasiekti nepavyksta; - EFRAG TEG pareigomis; - EFRAG TEG narių profiliu ir kriterijais. 4.2. Nukrypimai nuo P. Maystadto rekomendacijų Nors buvo laikomasi pagrindinių idėjų, kuriomis grindžiamos rekomendacijos dėl EFRAG reformos, svarbu paminėti kai kuriuos nukrypimus nuo P. Maystadto ataskaitoje pateiktų rekomendacijų. Tai susiję su toliau išvardytais aspektais. Naujosios tarybos sudėtis Priešingai nei rekomendavo P. Maystadtas, atsižvelgiant į kai kurių valstybių narių, ypač į 2013 m. lapkričio mėn. vykusiame Ekonomikos ir finansų reikalų tarybos posėdyje jų išsakytą nuomonę, nacionalinius standartus rengiančių institucijų balanso taryboje klausimas buvo išspręstas skiriant papildomą vietą mažesnėms[10] valstybėms narėms. Be to, Europos priežiūros institucijoms ir Europos Centriniam Bankui priėmus sprendimą nepriimti visavertės narystės taryboje, šioms organizacijoms taryboje bus suteiktas stebėtojų statusas. Todėl buvo pripažinta, kad, siekiant nacionalinius standartus rengiančių institucijų ir privačių suinteresuotųjų šalių balanso, reikės atlikti tam tikrus tarybos sudėties pakeitimus. Dėl tos priežasties būtų paskirtos trys papildomos vietos privačioms suinteresuotosioms šalims. Tarybos sprendimų priėmimas Atsižvelgiant į daugumos suinteresuotųjų šalių išsakytą nuomonę ir vadovaujantis P. Maystadto ataskaita, pagal kurią naujoji taryba sprendimus siektų priimti konsensuso būdu, tais atvejais, kai konsensuso pasiekti neįmanoma, būtų taikomas atsarginis mechanizmas. Tai būtų balsavimas, kai sprendimas būtų priimamas kvalifikuota dviejų trečdalių narių dauguma[11]. EFRAG vykdomojo direktoriaus ir EFRAG TEG pirmininko pareigų derinimas Dabar EFRAG vykdomasis direktorius yra ir TEG pirmininkas. P. Maystadto ataskaitoje siūloma ir ateityje išlaikyti tokią tvarką. Tačiau vykstant diskusijoms apie reformą kai kurie esamos stebėtojų tarybos nariai laikėsi nuomonės, kad šias dvi pareigas reikėtų atskirti. Todėl įstatuose numatyta tik galimybė, o ne reikalavimas suderinti šias dvi pareigas. 4.3. Numatomas grafikas Kaip jau minėta, pakeistus EFRAG įstatus ir vidaus taisykles EFRAG generalinė asamblėja patvirtino 2014 m. birželio 16 d. Tačiau siekiant užtikrinti sklandų perėjimo procesą, šie pakeisti įstatai ir vidaus taisyklės įsigalios vėliau, kai generalinė asamblėja bus pasirengusi susitikti ir paskirti naują EFRAG tarybą. Kiti nauji EFRAG nariai taip pat galėtų būti priimti tą dieną. Pagal suplanuotą grafiką toks posėdis anksčiausiai galėtų įvykti 2014 m. liepos mėn. 5. Išvados Atsižvelgiant į tai, kas išdėstyta pirmiau, galima daryti išvadą, kad iš esmės EFRAG padarė didelę pažangą įgyvendindama reformas pagal pagrindines P. Maystadto ataskaitoje pateiktas rekomendacijas. EFRAG įstatai ir vidaus taisyklės buvo pakeisti atsižvelgiant į reikiamus EFRAG struktūros ir veiklos pakeitimus. Reikėtų pastebėti, kad šie pakeitimai yra išsamesni už P. Maystadto ataskaitoje pateiktas rekomendacijas (pvz., balsavimo generalinėje asamblėjoje teisių paskirstymo metodika, tarybos narių profilio kriterijai, tarybos ir TEG pareigos). Įvairios procese dalyvaujančios suinteresuotosios šalys dėjo bendras pastangas, kad pasiektų visoms šalims priimtiną susitarimą. Todėl, atsižvelgiant į patirtį ir dalyvavimą procese, svarbu pratęsti P. Maystadto įgaliojimus. Kalbant apie numatomus nukrypimus nuo pirminių P. Maystadto rekomendacijų, didžiausias pasikeitimas yra tai, kad ECB ir visos trys Europos priežiūros institucijos sutinka turėti tik stebėtojo statusą, o ne visateisę narystę taryboje. Kadangi dėl to tarybos nariai priklausytų tik dviems ramsčiams, balansas buvo pasiektas kitaip – suteiktos trys papildomos vietos privačioms suinteresuotosioms šalims. Komisija ir toliau atidžiai stebės EFRAG reformos įgyvendinimą ir tinkamai teiks apie tai ataskaitas Europos Parlamentui ir Tarybai. Remiantis naujuoju reglamentu, kuriuo nustatoma Sąjungos tam tikros audito ir finansinės atskaitomybės sričių veiklos paramos programa 2014–2020 m. laikotarpiui, nuo 2015 m. Komisija rengs metinę EFRAG veiklos ataskaitą, kurioje bus aptariama jos valdymo reformų įgyvendinimo pažanga[12]. [1] Atsižvelgiant į vykdomas reformas, EFRAG (Europos finansinės atskaitomybės patariamoji grupė) skirtos programos dalies laikotarpis truks nuo 2014 m. sausio 1 d. iki 2016 m. gruodžio 31 d. [2] OL L 105/1, 2014 4 8. [3] P. Maystadtas Belgijos vyriausybėje užėmė ekonomikos ministro, finansų ministro ir ministro pirmininko pavaduotojo pareigas. 2000–2011 m. jis ėjo Europos investicijų banko pirmininko pareigas. 2013 m. kovo mėn. P. Maystadtas paskirtas Komisijos nario M. Barnierio specialiuoju patarėju, kad įvertintų ES galiojančią TFAS priėmimo sistemą, siekiant, kad Europa daugiau prisidėtų rengiant kokybiškus pasaulinius apskaitos standartus. [4] Raginimai, ne kartą išsakyti 2009 m. pateikus Londono deklaraciją, o paskutinį kartą – 2012 m. Kabose. [5] Šiame dokumente terminas „tarptautiniai apskaitos standartai“ apima TAS, TFAS ir TFAAK. [6] 2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo, OL L 243, 2002 9 11. [7] Europos finansinės atskaitomybės patariamoji grupė. [8] Naujoji taryba efektyviai pakeistų dabartinę EFRAG stebėtojų tarybą. [9] Vis dėlto 2014 m. balandžio 8 d. Briuselyje vykusiame Apskaitos reguliavimo komiteto ir valstybių narių posėdyje Komisija iškėlė galimybės kurti tokius finansavimo mechanizmus klausimą. [10] Kaip jau minėta, visada bus atstovaujama keturių didžiausių valstybių narių nacionalinius standartus rengiančioms institucijoms. [11] Jei išimtiniais atvejais kvalifikuotos daugumos nesurenkama, tarybos pirmininkas galėtų pateikti savo išvadas remdamasis orientaciniu balsavimu, ir išvadose daugumos požiūris būtų pateiktas kaip pozicija. [12] Pagal reglamentą metinė ataskaita turėtų būti pateikta Europos Parlamentui ir Tarybai ne vėliau kaip kiekvienų metų birželio 30 d.